《和西湖雪中泛舟之作》
宋代·黄庶

冬旱种不入，颍人无颜色。
上辍霖雨姿，福此千里窄。
公来视民忧，身若抱病癖。
霖雨变飞雪，万室如药石。
幕府环邹枚，共喜妖沴释。
欲有琼树春，选地得胜僻。
刺舟敲湖水，坐泛白玉国。
持酒与寒竞，醉倒无顾惜。
余霙入杯斝，似解劝饮客。
而我坐席末，斗筲宽一石。
景值风雅匠，万状困刀尺。
鸣凤相上下，独愧如蝼蝈。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。